Bussiedrywer eers dan in hof ná Bestmed-direkteur sterfWicus Kotzé. Foto: Skermskoot/Jock Classic-video ŉ Roudiens en gepaardgaande gedenkrit sal Donderdag vir Wicus Kotzé (60), uitvoerende bestuurder van bestuurde gesondheidsorg by Bestmed, gehou word. Kotzé is Vrydagaand dood nadat hy ernstige beserings opgedoen het toe ŉ minibus in fietsryers ingeploeg het tydens die Cycle4Cansa-padfietsren verlede Sondag by Sun City. Die bestuurder van die minibus is op die toneel in hegtenis geneem en het ook ŉ bloedalkoholtoets ondergaan. Volgens kol. Adéle Myburgh, woordvoerder van die polisie, is die bestuurder aanvanklik van dronkbestuur en roekelose en nalatige bestuur aangekla. ŉ Klag van strafbare manslag is ook nou teen die man aanhangig gemaak. Hy is nie tans in aanhouding nie en moet op 10 Maart volgende jaar in die hof verskyn. Myburgh het gesê die rede vir die lang uitstel is omdat daar so lank op die uitslag van die bloedmonster gewag word. Kotzé is na die voorval na die Netcare Ferncrest-hospitaal in Rustenburg gehaas waar hy onmiddellik geopereer is om die bloeding op sy brein te probeer stop. Mauritz Meyer, organiseerder van die Cycle4Cansa-padfietsren, het gesê daar is einde verlede week toetse gedoen wat getoon het dat Kotzé nie meer breinaktiwiteit gehad het nie en dat dit tot die besluit gelei het om die masjiene wat hom aan die lewe hou af te skakel. “Ons gedagtes en gebede is met Wicus se vrou, Marietjie, en die Kotzé-familie in hierdie baie moeilike tyd. Wicus was ŉ formidabele figuur en deel van die Cycle4Cansa-familie. Hy was ŉ goeie vriend het baie van die padfietsren se personeel intiem geken. “Hy laat ŉ ongelooflike nalatenskap na en dit is baie tragies dat hy gesterf het terwyl hy gedoen het waarvoor hy lief was en tydens ’n liefdadigheidsgeleentheid wat hom na aan die hart gelê het. Ons treur oor sy dood en mis hom vreeslik. ” Madelein Barkhuizen, bemarkingsbestuurder by Bestmed, het gesê Kotzé het in Junie 60 jaar oud geword en dat hy sedert 1 Junie 1999 in diens van Bestmed was. “Hy was ’n konstante in die Bestmed-familie en ’n goeie vriend vir baie. Hy het ook baie van Bestmed se belanghebbendes goed geken en sal erg gemis word. Ons gedagtes en gebede is by sy familie, vriende en kollegas.” Kotzé word deur sy vrou, twee kinders en ŉ kleinkind oorleef.